Tomáš, Erik, poslanec NR SR (2021-10-27):
Ďakujem pekne, pán predsedajúci. Kolegovia, kolegyne, odkedy vieme o tom, že bude problém s vysokými cenami energií? Odkedy? Od leta tohto roku. Ja som si teda dal námahu a pozrel som si, kedy sa objavili prvé takéto vážnejšie správy, že čaká domácnosti aj podniky zvyšovanie cien energie a plynu, a bolo to v júli, tak počítajte so mnou, júl, august, september, október, doteraz nemáme jediné schválené konkrétne, rýchle, dynamické opatrenie, ktoré by pomohlo buď domácnostiam, alebo podnikom. Doteraz ani jediné. Sulík tu rozpráva, že na ministerstve hospodárstva prakticky každý deň sedí nejaká odborná komisia, že sa každý deň stretáva s ľuďmi z SPP a podobne. A za štyri mesiace – nič, nič, nula. V Európskej únii je už 20 krajín, 20 členov, ktorí buď schválili, alebo navrhli konkrétne opatrenie na riešenie tejto situácie. Napríklad Francúzsko: 100 eur pre 5,8 mil. chudobných domácností, Španielsko: dočasné zníženie špeciálnej dane na elektrinu, obmedzenie zisku elektrární na 6 mesiacov, zníženie DPH z 21 % na 10 % pre vybraných odberateľov, teda tých s uznanou zraniteľnosťou, Taliansko: cielená pomoc najchudobnejším domácnostiam a malým podnikom, zmrazenie cien elektriny a plynu a zníženie DPH na plyn z 22 % na 5 percent, Česko, sused najbližší, keď už neuznáte tie predchádzajúce krajiny: za november a december odpustí vláda DPH za elektrinu a plyn, 4,3 mil. domácnostiam odpustia poplatky za obnoviteľné zdroje energie a vláda možno nechá nulovú DPH na elektrinu a plyn počas celého budúceho roka alebo využije 20 mld. českých korún z emisných povoleniek. A my nič – nula, nula. Ja mám pocit, že Sulík je už jednou nohou na tom svojom ranči v Austrálii. Už mu je tam teplo a kašle na Slovákov, tí tu môžu mrznúť a potme. Toto je typický Sulík, typické jeho správania. Ešte na to, čo urobila Česká republika, tu v rozprave povie, že to je, ja som si to zapísal, hektický aktivizmus alebo niečo také. A čo robí on?! Tak to je hektická pasivita a hektický alibizmus! Toto je Richard Sulík. A je zaujímavé, lebo on je múdrejší nielen ako tieto krajiny, ktoré som menoval, ale ako aj celá Európska únia, že on si nevšíma, že aj Európska únia a Európska komisia prišla s jednotným stanoviskom, navrhla rýchlu a koordinovanú akciu a jednotný rámec, v rámci ktorého môžu jednotlivé krajiny, členské krajiny rýchlymi opatreniami reagovať na tieto výkyvy cien energií. A my stále nič, veď si prečítajme odporúčania Európskej únie – poskytovať osobitné sociálne platby tým najohrozenejším a pomôcť im uhradiť účty, druhé – zaviesť ochranné opatrenia na zabránenie odpájania od dodávok energie, napríklad odklad platieb, po tretie znížiť daňové sadzby na energie, po štvrté znížiť príplatky na dotácie na výrobu energie z obnoviteľných zdrojov, po piate poskytnúť pomoc spoločnostiam a priemyselným odvetviam na prekonanie krízy – toto odporúča Európska únia. A čo sa deje na Slovensku? Sulík povedal, že vymontujte si žiarovky, toto je riešenie. Vážení priatelia, vymontujte si žiarovky, dobre bude. Toto je riešenie jediné, ktoré som počul od Sulíka, on povedal teraz v parlamente, že to je sranda, to bol vtip. Tak na tom sa môže baviť iba taký človek, asi ako je Sulík. Určite nie tie chudobné domácnosti. A my za stranu HLAS – sociálna demokracia nechceme len kričať, nechceme len kritizovať. Predložili sme do parlamentu zníženie DPH na energie z 20 na 5 %? Predložili sme? Vládny valec to proste zhodil zo stola, 5-percentná DPH, tá DPH mohla byť počas celého minulého, teda počas celého budúceho roka, pokiaľ by to schválili. Sulík najprv povedal, že super, že celkom dobrý nápad. Nič. Priamo sme hovorili o ďalšom nápade, nech SPP matka neuplatní maximálne ceny, Sulík povedal v relácii, že super – nič, nula. No a túto nemohúcnosť Sulíka a spol. a vlastne celej vlády ilustrovalo zasadnutie tripartity. Ja som si teda dal zase námahu a popýtal som sa teda sociálnych partnerov, čo sa tam na tej tripartite dialo. No nič, nedialo sa nič, nebol tam ani minister financií Igor Matovič, čo hovorí za všetko, lebo on sedí na peniazoch a mohol nejakým spôsobom prispieť do diskusie. To už bol taký prvý signál, že sa nebude nič špeciálne diať, no a potom prišli návrhy od sociálnych partnerov, vratky: Sulík – nie, DPH, zníženie DPH – odrazu nie, Environfond – nesiahať, zníženie nezdaniteľnej časti základu dane, to pomôže štedro všetkým a tak ďalej a tak ďalej, čiže nič (ruch v sále a zaznievanie gongu), jednoducho jedna veľká nula. (Prerušenie vystúpenia predsedajúcim.)